作者：陈德武
词牌/韵律：沁园春

paragraphs: 冬夜如年，客枕无眠，怎到天明。
待数残二十五、寒更点，听馀一百八、晓钟声。
雨却敲篷，滩头激缆，总与离人诉不平。
遍闻得，我浚深恨海，砌起愁城。
问君何事牵萦。
想最苦人间是别情。
念千山万水，沈鱼阻雁，一身两地，煼燕煎莺。
绣枕痕多，锦衾香冷，意有巫山梦不成。
怎撇下，这两字相思，万里虚名。